Утвърдил:

Проф. д-р С. Димитрова

Директор на РЕМО „Етър“

**Регламент**

за организиране и провеждане на

Трети национален детски конкурс „Бостанско плашило”

**I. Цели на конкурса**

Регионален етнографският музей на открито „Етър” е мястото, където всеки може да усети духа на миналото. През годините музеят се превръща в едно от основните ядра за съхранение и популяризиране на българските народни традиции. Освен проявите, съпътстващи богатия Събитиен календар на институцията, в музей „Етър“ се провеждат и конкурси с различна тематика. За пръв път конкурс за плашила е организиран през 2009 г. Плашилото – това човекоподобно чучело, облечено в стари дрехи, натъпкани със слама, направено, за да плаши и прогонва птиците от селскостопанските градини – някога е будело страх, а днес образът му провокира смях и веселие у габровци, прочути с чувството си за хумор, остроумието си и способността си да се самоиронизират. Изработените за конкурсите през 2015 г. и 2016 г. плашила вземат участие в ежегодния международен габровски Карнавал.

През изминалата година, пандемията от COVID-19 преобърна света. 2020 година беше изпитание и за екипа на музей „Етър“. Водени от всеобщото желание, да се избавим от вируса възможно най-скоро, ние решихме да създадем „извънредна“ категория, за изданието на конкурса през настоящата година, с тема „Да изплашим коронавируса!“.

Целите на националния конкурс „Бостанско плашило“ са:

* да се провокира интереса на участниците да се запознаят с традициите в направата на бостански плашила, използвани за опазване на реколтата;
* да се насърчат творческите способности и фантазията на младите хора;
* да се стимулира умението на децата да работят с различни естествени материали.

**II. Организация и провеждане на конкурса. Изисквания.**

Конкурсът се организира от Регионален етнографски музей на открито „Етър“ – Габрово.

Конкурсът е с национален характер.

В конкурса могат да се включат както индивидуални, така и групови творби.

Изпратените плашила се състезават в следните категории:

* Традиционно плашило;
* „Да изплашим коронавируса!“.

Плашилата, участвали в конкурса, не се връщат. След приключването му те се експонират на територията на музея. Това изисква да са направени от устойчиви материали и да са с човешки ръст.

Плашилата за конкурса, придружени с наименование на категорията, в която се състезават, имена на участниците, възраст, клас, име на училище /клуб, читалище/, активен e-mail, адрес и телефон за контакт се изпращат на адрес : Габрово 5309, ул „Ген. Дерожински“ № 144, Регионален етнографски музей на открито „Етър“, за конкурс „Бостанско плашило“.

**III. Жури. Отчитане на резултатите от конкурса. Награди.**

**Състав на журито:**

Председател: Йордан Белев, илюзиониста и президент на QUICK HANDS Project;

Членове: Мирослав Живков, дизайнер на музей „Етър“, Светлана Михайлова, Връзки с обществеността на Музей „Дом на хумора и сатирата“.

**Критерии при журирането:**

Всички плашила в категория „Традиционно плашило“ трябва да бъдат изработени от природни материали (дърво, хартия, глина, слама, текстил и др.). При изработване на плашилата за тази категория, е добре участниците максимално да се придържат към представата за традиционните плашила, използвани до 80-те години на XX век. За останалите категории е допустимо използването на елементи от синтетичен материал.

**Награди:**

Участниците, класирани на първо, второ, трето място във всяка от категориите получават предметни награди и отличителен документ.

По преценка на журито, допълнително могат да бъдат учредени специални и поощрителни награди.

**IV. График на конкурса**

Начало на конкурса 10 февруари 2021 г.

Срок за приемане на плашилата 5 април 2021 г.

Журиране и експониране 7 – 8 април 2021 г.

Награждаване 10 април 2021 г.

Изложба на открито 10 април – 31 август 2021 г.

За повече информация: Л. Иванова: +359884 772415

Д. Христов: +359897429296